**Téma na animačné stretnutie september 2018**

**III. Stretnutie, ktoré mení život: „Sprevádzať“**

**2.časť**

***→ Don Bosco, vychovávateľ a duchovný vodca svojich mladých[[1]](#footnote-1)***

Hovoriť o donovi Boscovi ako o vychovávateľovi znamená zvýrazniť a byť si vedomí úzkeho vzťahu, ktorý existoval medzi jeho výchovným poslaním a duchovným prevádzaním mladých, a tiež významu, ktorý má pre ich formáciu.

Aby som bol stručný a podčiarkol iba to, čo je esenciálne, zvýrazním prvky, ktoré považujem za veľmi hodnotné.

* Don Bosco je evanjelizátor – vychovávateľ, ktorý sa riadi ohromnou intuíciou vytvorenia príťažlivého výchovného prostredia, bohatého na výchovné ponuky a ľudské vzťahy; don Bosco sa nikdy nevzdal uskutočňovania postupných konkrétnych krokov v kresťanskej formácii svojich chlapcov.
* Don Bosco je pre nás *geniálnym sprievodcom svojich chlapcov,* pretože sa neobmedzuje na osobný dialóg alebo na slávenie sviatosti zmierenia (ktorá sa v tom čase volala iba spoveď/vyznanie), ale všetko vidí vo vzťahu a zjednotené s ďalšími prvkami výchovnej činnosti a rozličnými chvíľami svojho každodenného života.
* V tom istom štýle dona Bosca sa ten, kto sprevádza, ani ten, kto je sprevádzaný, neobmedzujú na vzájomné stretnutie na báze presnej agendy dňa alebo v určené hodiny, ale každodenne zdieľajú jednotlivé prostredia, priestor na rekreáciu, chvíle práce, modlitby, veselosti.
* To nás núti premýšľať, že ľahko sa mohlo zrodiť *vzájomné poznanie, dôvera a tiež priateľstvo*; toto napomáhalo zdôvereniu sa a ochote nechať sa viesť.
* U dona Bosca je duchovné otcovstvo následkom a zrelým ovocím výchovného otcovstva, ktoré jeho chlapci spolu s ním každodenne prežívali. Toto otcovstvo nachádzame veľkolepo opísané v nasledujúcich výrazoch: „Don Bosco, spovedník a duchovný vodca, je pre každého jedného chlapca ten, ktorý ho láskavo prijal, podopieral, učil a vychovával, stimuloval, aby v spoločenstve a každodennej práci dal zo seba to najlepšie. Po jeho boku sú asistenti, formátori a mladí priatelia, s ktorými sa v dialogickej, podnetnej a plodnej výmene dá zdieľať to isté etické napätie, tie isté duchovné hodnoty.“[[2]](#footnote-2) Skrátka, láskavý tón a vytvorenie dôvery a sympatie sú pre dona Bosca základnými podmienkami jeho výchovnej metódy.
* Don Bosco je vždy a v každej chvíli vychovávateľ, ktorý zaobstará pre svojich chlapcov nielen jedlo, zdravie a vzdelanie. Výchovné úsilie vždy zameriava na kresťanskú výchovu svojich chlapcov. Z tohto dôvodu môžeme potvrdiť, že „duchovné sprevádzanie ku kresťanskej dokonalosti je základnou a nevyhnutnou súčasťou saleziánskej pedagogiky“ [[3]](#footnote-3).
* Je dobré objasniť, že pri sprevádzaní don Bosco nenastoľoval s každým zo svojich chlapcov taký istý vzťah a také isté puto, ale robil to s istými „odlišnými odtieňmi a postupnosťami“. Pozornosť venovaná chlapcom, ktorých stretol iba v nedeľu večer vo sviatočnom oratóriu a v spovednici, alebo tým, ktorí dňom i nocou žili na Valdoccu, nebola rovnaká ako pozornosť venovaná tým, ktorí sa javili citliví a ochotní odpovedať na povolanie.
* Jedna charakteristika, ktorú musíme považovať „výsostne za našu“, pretože za takú ju považoval aj don Bosco, je vždy robiť kroky k vytvoreniu spoločenstva života. Srdečné stretnutia, neustála prítomnosť, empatická blízkosť vychovávateľov (typická pre saleziánsku asistenciu), podnecujúca dôveru a priateľstvo, sú zvyčajnou charakteristikou spoločenstva adolescentov, mladých a dospelých.

Cieľ, ku ktorému podľa možnosti vždy spel, bolo *„získať srdce“.* Je to úžasné, ak si pomyslíme, čo to môže v znamenať v prípade skutočného evanjelizátora a vychovávateľa!

* Vieme, že aj pre dona Bosca kvalita výchovného prostredia, ktoré sa muselo ponúknuť a spoločne s chlapcami na Valdoccu budovať, znamenala pre *každého najúčinnejšie sprevádzanie*, nech by sa bol nachádzal v akejkoľvek situácii.
* Vo svojej výchovnej činnosti sa don Bosco *snažil chlapcov pochopiť,* uvedomiť si ich potreby a chlapčenské túžby; potom sa mladý v tomto výchovnom vzťahu cíti *pochopený, prijatý, podporený a milovaný*.

Dôvera chlapcov k ich priateľovi, vychovávateľovi a otcovi otvára ich srdce a oni prijímajú kráčanie s ním po cestách, ktoré im umožnia objaviť nové a príťažlivé veci.

Jeden veľmi významný príklad, ktorý zároveň objasňuje mnohé skutočnosti, sa ponúka z obdobia počiatočného odporu mladého Michala Magoneho, ako o tom rozpráva samotný don Bosco. Michal nemal chuť na nič iné ako na spievanie, kričanie, behanie a skákanie.[[4]](#footnote-4) Až keď sa dostaví „kríza“, ktorá ním zatrasie, a dôjde k zmene vďaka premene srdca[[5]](#footnote-5), zakúša obrovskú radosť a neočakávanú duchovnú cestu.

Pre toto všetko tvrdíme, že „don Bosco je vzor: jeho cieľom je v sebe identifikovať vychovávateľa, spovedníka, duchovného vodcu; nástojí na láskavom prijatí, na dobrote, na veľkodušnosti a na starostlivosti o detaily, na intenzite láskavosti, ktorú preukazuje takým spôsobom, že mladí sa mu zverujú, dôverujú si a spolupracujú na formačnej činnosti s okamžitou a oduševnenou poslušnosťou“[[6]](#footnote-6).

Toto všetko sa uskutočňuje prostredníctvom **pedagogiky postupnosti,** ktorá je taká bežná v duchovnej tradícii. „Kresťanský život sa žije spôsobom postupného napredovania, podľa jednotlivých stupňov hĺbky a plnosti, a je stále otvorený pre čoraz väčší rast“[[7]](#footnote-7).

– Podľa procesov, ktoré nesmú byť násilné ani zvnútra, ani zvonku.

– Až po uvedomenie si procesu a jeho prijatie za svoj, s tým, že Duch Svätý je ten, kto to v každom podnecuje.

PAŽ čl. 19. „Štýl modlitby: Saleziáni spolupracovníci sú presvedčení, že bez spojenia s Ježišom Kristom nemôžu urobiť nič. Vzývajú Ducha Svätého, ktorý ich osvecuje a každodenne im dáva silu. Ich modlitba, zakorenená v Božom slove, je jednoduchá a plná dôvery, radostná a tvorivá, preniknutá apoštolským zápalom, spätá so životom, v ktorom pokračuje.“

**Otázky na diskusiu:**

* Darí sa mi žiť spôsobom postupného napredovania (podľa jednotlivých stupňov hĺbky a plnosti) a som ešte stále otvorený pre čoraz väčší rast (pedagogika postupnosti)? Ako často vzývam Ducha Svätého ako toho, ktorý napredovanie a rast vo mne podnecuje? (PAŽ čl. 19)
* Viem vyjadriť podporu a povzbudenie osobám, ktoré sú zaťažené konfliktmi a znechutené núdzou?
* Ako viesť takéto osoby k objaveniu svojich vlastných zdrojov a Božej sily, ako ich povzbudiť v práci, pomôcť s problémami a prebudiť v nich odvahu? (podľa vzoru dona Bosca, ktorý sa usiloval každého chlapca najúčinnejšie sprevádzať, nech by sa bol nachádzal v akejkoľvek situácii)?
* Dokážem vstrebávať obvinenia voči sebe, druhým alebo Cirkvi, bez toho, aby som voči druhej osobe zaujal útočný alebo odmeraný postoj? Beriem tieto veci osobne? Viem prijať trochu utrpenia pre dobro druhého?
1. Pozývam vás obrátiť sa na hojnú a bohatú existujúcu saleziánsku literatúru; zvlášť zvýrazňujem: A. Giraudo, *Direzione spirituale in San Giovanni Bosco.* In F. Attard – M. A. García (a cura di), *L’accompagnamento spirituale,* Elle Di Ci, Torino 2014, s. 148 – 172; P. Chávez Villanueva, Heslo hlavného predstaveného 2011, „Poďte a uvidíte“ *(Jn 1, 39)*,Don Bosco, Bratislava 2011, s. 4 – 10; J. E. Vecchi, *Saleziánska spiritualita.* Saleziáni don Bosca, Bratislava 2010 (pre vnútornú potrebu), s. 22 – 36, 117 – 124, 173 – 174; Oddelenie saleziánskej pastorácie mládeže, *Saleziánska pastorácia mládeže. Základná koncepcia,* 2014, s. 30 – 31, 84 – 109, 120 – 123; E. Alburquerque (coord.), *Espiritualidad Salesiana. 40 palabras clave,* CCS, Madrid, 77 – 82. [↑](#footnote-ref-1)
2. A. Giraudo, *o. c*., s. 149. [↑](#footnote-ref-2)
3. *Tamže*. [↑](#footnote-ref-3)
4. G. Bosco, *Cenno biografico sul giovanetto Magone Michele allievo dell’Oratorio di San Francesco di Sales.* Seconda edizione. Tipografia dell’Oratorio di San Francesco di Sales, Torino 1866, 15. [↑](#footnote-ref-4)
5. Tamže, 16 – 24. [↑](#footnote-ref-5)
6. A. Giraudo, *o. c.,* s. 160. [↑](#footnote-ref-6)
7. S. de Fiores: *Itinerario espiritual.* In S. de Fiores – T. Goffi – A. Guerra (coord.), *Nuevo Diccionario de Espiritualidad*, Paulinas, Madrid 2004, s. 755. [↑](#footnote-ref-7)